Vroue bevry ná motor in huis vasploeg(Foto: Reaction Unit South Africa via Facebook) Twee vroue moes Dinsdag uit die wrak van ŉ motor bevry word nadat die voertuig in ŉ huis vasgeploeg het in Verulam, noord van Durban in KwaZulu-Natal. Reaction Unit South Africa sê in ŉ verklaring sy beamptes is omstreeks 12:37 na die toneel in Wickstraat ontbied. Daar het hulle ŉ Mercedes-Benz aangetref wat by ŉ muur teen ŉ huis gelê het met twee vroue binne-in vasgekeer. “Volgens die bestuurder was sy op pad huis toe, toe sy skielik duiselig en swak gevoel het. In plaas daarvan dat sy by haar oprit ingedraai het, het sy skielik versnel in die rigting van haar huis. Die voertuig het deur ŉ houtversperring geploeg en teen die huis, wat ŉ paar meter laer as die padoppervlak is, vasgejaag,” lui die verklaring. Volgens Reaction Unit South Africa moes die Ethekwini-brand-en-reddingsdienste lugdruktoerusting gebruik om die passasiersdeur oop te maak en die vroue te bevry. Die 68-jarige bestuurder het kop- en rugbeserings opgedoen, terwyl die passasier nie beseer is nie. Die bestuurder is deur paramedici na ŉ hospitaal in Umhlanga geneem.